**Duchovná príprava na príchod pápeža Františka.**

**Myšlienky pápeža Františka k evanjeliu dňa od 6. do 11. septembra 2021.**

**Myšlienky pápeža Františka, 6. 9.**

## *Pondelok 23. týždňa v Cezročnom období (Lk 6, 6-11)*

„Nemožno hovoriť: ‚Dúfam v život, dúfam v Boha‘, ak nepovieš: ‚Mám nádej v Ježišovi, v Ježišovi Kristovi, jeho živej osobe, ktorá teraz prichádza v Eucharistii, ktorá je prítomná v jeho slove‘. To by nebola nádej, ale dobrá nálada, optimizmus...“

(Homília z 9. 9. 2013)

**Myšlienky pápeža Františka, 7. 9.**

*Sv. Marka Križina, Melichara Grodzieckeho a Štefana Pongrácza, mučeníkov (Lk 6, 12-19)*

„Ježiš je osoba, človek, ktorý má telo ako my, ale oslávené. Ježiš má rany na rukách, na nohách a boku a keď sa za nás prihovára, ukazuje Otcovi túto cenu ospravedlnenia, prihovára sa za nás akoby vravel: »Otče, nech to nevyjde nazmar!«“.

(Homília z 28. 10. 2013)

**Myšlienky pápeža Františka, 8. 9**

*Narodenie Preblahoslavenej Panny Márie, sviatok (Mt 1, 1-16. 18-23)*

„Dnes môžeme hľadieť na Pannu Máriu, maličkú, svätú, bez hriechu, čistú, predurčenú, aby sa stala Matkou Božou, a tiež pozrieť na príbeh, ktorý je za nami, taký dlhý, trvajúci storočia, a môžeme sa pýtať: ‚Ako ja kráčam mojím príbehom? Nechám Boha, aby išiel so mnou? Dovolím, aby on kráčal so mnou, alebo chcem ísť sám?“

(Homília z 8. 9. 2014)

**Myšlienky pápeža Františka, 9. 9.**

*Štvrtok 23. týždňa v Cezročnom období (Lk 6, 27-38)*

„Ak nerobím tieto štyri veci - milovať nepriateľov, robiť dobre tým čo ma nenávidia, žehnať tým čo ma preklínajú a modliť sa za tých čo ma potupujú – nie som kresťanom? Nie, si kresťanom, pretože si prijal krst, avšak nežiješ ako kresťan. Žiješ ako pohan, podľa ducha sveta.“

(Homília z 13. 9. 2018)

**Myšlienky pápeža Františka, 10. 9.**

*Piatok 23. týždňa v Cezročnom období (Lk 6, 39-42)*

„Kto druhého napomína skutočne bratsky, pociťuje bolesť, lebo to robí s láskou, v pravde a v pokore. Napomínanie s potešením nie je od Boha.“

(Homília z 12. 9. 2014)

**Myšlienky pápeža Františka, 11. 9.**

*Spomienka Panny Márie v sobotu (Lk 6, 43-49)*

„Ten, kto sa zverí Pánovi, bude vždy v bezpečí, lebo jeho základy sú na skale.“

(Homília z 5. 12. 2019)